Riżoluzzjoni tal-Parlament Ewropew tal- 10 ta’ Mejju 2011 b’osservazzjonijiet li jagħmlu parti integrali mid-Deċiżjoni dwar il-kwittanza fir-rigward tal-implimentazzjoni tal-baġit tat-Tmien, id-Disa’ u l-Għaxar Fond Ewropew għall-Iżvilupp għas-sena finanzjarja 2009



Official Journal L 250 , 27/09/2011 P. 0113 - 0122



Riżoluzzjoni tal-Parlament Ewropew tal- 10 ta’ Mejju 2011 b’osservazzjonijiet li jagħmlu parti integrali mid-Deċiżjoni dwar il-kwittanza fir-rigward tal-implimentazzjoni tal-baġit tat-Tmien, id-Disa’ u l-Għaxar Fond Ewropew għall-Iżvilupp għas-sena finanzjarja 2009 IL-PARLAMENT EWROPEW, wara li kkunsidra r-rapport tal-Kummissjoni dwar is-segwitu tal-kwittanza għas-sena finanzjarja 2008 (COM(2010) 650), u d-dokumenti ta’ ħidma tal-persunal tal-Kummissjoni maħruġin ma’ dan ir-rapport (SEC(2010) 1437 u SEC(2010) 1438), wara li kkunsidra r-rendikonti finanzjarji u l-kontijiet tad-dħul u tal-infiq tat-Tmien, id-Disa’ u l-Għaxar Fond Ewropew għall-Iżvilupp għas-sena finanzjarja 2009 (COM(2010) 402 — C7-0220/2010), wara li kkunsidra r-rapport annwali tal-Kummissjoni tad- 29 ta’ April 2010 dwar il-Ġestjoni Finanzjarja tat-tmien sal-għaxar Fond Ewropew għall-Iżvilupp fl-2009, wara li kkunsidra l-informazzjoni finanzjarja dwar il-Fond Ewropew għall-Iżvilupp (COM(2010) 319), wara li kkunsidra r-rapport annwali tal-Qorti tal-Awdituri dwar l-attivitajiet li jaqgħu taħt it-tmien, id-disa’ u l-għaxar Fond Ewropew għall-Iżvilupp (FEŻ) dwar is-sena finanzjarja 2009, flimkien mat-tweġibiet tal-Kummissjoni [1], wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (TFUE) [2], wara li kkunsidra r-Rapport Speċjali Nru 10/2008 tal-Qorti tal-Awdituri dwar l-Assistenza mill-KE għall-Iżvilupp fis-Servizzi tas-Saħħa fl-Afrika sub-Saħarjana, wara li kkunsidra r-Rapport Speċjali Nru 18/2009 tal-Qorti tal-Awdituri dwar l-Effettività tal-appoġġ tal-FEŻ għall-Integrazzjoni Ekonomika Reġjonali fl-Afrika tal-Lvant u fl-Afrika tal-Punent, wara li kkunsidra r-Rapport Annwali tal-2009 tal-Bank Ewropew tal-Investiment dwar il-Faċilità ta’ Investiment, wara li kkunsidra r-rakkomandazzjonijiet tal-Kunsill tal- 15 ta’ Frar 2011 rigward il-kwittanza lill-Kummissjoni dwar l-implimentazzjoni tal-operazzjonijiet tal-baġit tal-Fond Ewropew għall-Iżvilupp għas-sena finanzjarja 2009 (05469/2011 — C7-0050/2011, 05472/2011 — C7-0049/2011, 05473/2011 — C7-0048/2011), wara li kkunsidra l-Ftehim ta’ Sħubija bejn il-membri tal-grupp tal-Istati Afrikani, tal-Karibew u tal-Paċifiku, min-naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit- 23 ta’ Ġunju 2000 [3] u revedut fil-Lussemburgu fil- 25 ta’ Ġunju 2005 [4], wara li kkunsidra d-Deċiżjoni tal-Kunsill 2001/822/KE tas- 27 ta’ Novembru 2001 dwar l-assoċjazzjoni ta’ pajjiżi u territorji extra-Ewropej mal-Komunità Ewropea ("Deċiżjoni dwar l-Assoċjazzjoni extra-Ewropea") [5], emendata mid-Deċiżjoni tal-Kunsill 2007/249/KE [6], wara li kkunsidra l-Artikolu 33 tal-Ftehim Intern tal- 20 ta’ Diċembru 1995, bejn ir-rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-amministrazzjoni tal-għajnuna tal-Komunità taħt it-Tieni Protokoll Finanzjarju għar-raba’ Konvenzjoni AKP-KE [7], wara li kkunsidra l-Artikolu 32 tal-Ftehim Intern tat- 18 ta’ Settembru 2000, bejn ir-rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar l-Iffinanzjar u l-Amministrazzjoni tal-Għajnuna tal-Komunità permezz tal-Protokoll Finanzjarju għall-Ftehim ta’ Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha, iffirmat f’Cotonou (Benin) fit- 23 ta’ Ġunju 2000 u l-allokazzjoni tal-għajnuna finanzjarja għall-Pajjiżi u Territorji extra-Ewropej li dwarhom il-Parti Erbgħa tat-Trattat KE hija applikabbli [8], wara li kkunsidra r-riżoluzzjoni tiegħu tal- 5 ta’ Mejju 2010 [9] li takkumpanja d-deċiżjonijiet tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima III — Il-Kummissjoni u l-aġenziji eżekuttivi, b’mod partikolari mill-paragrafu 268 sa 274 tagħha, wara li kkunsidra l-Artikolu 276 tat-Trattat KE u l-Artikolu 319 TFUE, wara li kkunsidra l-Artikolu 74 tar-Regolament Finanzjarju tas- 16 ta’ Ġunju 1998 applikabbli għall-koperazzjoni għall-finanzjament tal-iżvilupp skont ir-raba’ Konvenzjoni AKP-KE [10], wara li kkunsidra l-Artikolu 119 tar-Regolament Finanzjarju tas- 27 ta’ Marzu 2003 applikabbli għad-disa’ Fond Ewropew għall-Iżvilupp [11], wara li kkunsidra l-Artikolu 142 tar-Regolament tal-Kunsill (KE) Nru 215/2008 tat- 18 ta’ Frar 2008 dwar ir-Regolament Finanzjarju applikabbli għall-għaxar Fond Ewropew għall-Iżvilupp [12], wara li kkunsidra t-tweġibiet tal-Kummissjoni u tal-Bank Ewropew tal-Investiment (BEI) għall-mistoqsijiet tal-Kumitat għall-Kontroll tal-Baġit tal- 25 ta’ Jannar 2011, wara li kkunsidra l-Artikoli 76 u 77, it-tielet inċiż, u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A7-0140/2011), A. billi l-Fond Ewropew għall-Iżvilupp (FEŻ) huwa l-ikbar strument finanzjarju tal-Unjoni Ewropea fil-qasam tal-koperazzjoni għall-iżvilupp mal-Istati Afrikani, tal-Karibew u tal-Paċifiku, B. billi, minkejja t-talbiet ripetuti tal-Parlament sabiex il-FEŻ jiġi bbaġitjat, il-Fondi Ewropej għall-Iżvilupp attwalment ma jaqgħux taħt il-baġit ġenerali tal-Unjoni Ewropea u r-Regolament Finanzjarju ġenerali, imma minflok jiġu implimentati skont regoli finanzjarji speċifiċi, C. billi l-ammont totali tal-għajnuna li tgħaddi mill-FEŻ se jikber b’mod konsiderevoli fis-snin li ġejjin, peress li l-ammont tal-għajnuna tal-Unjoni skont l-Għaxar FEŻ għall-perjodu 2008-2013 ġie ffissat għal EUR 22682000000, jiġifieri żieda ta’ 64 % meta mqabbel mal-allokazzjonijiet finanzjarji allokati taħt id-Disa’ FEŻ; billi hemm bżonn ta’ kuxjenza dwar il-problema li dalwaqt se tirriżulta tal-kapaċità ta’ assorbiment, liema problema teħtieġ għarfien sħiħ tal-infiq xieraq, D. billi r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà qalet lill-Parlament Ewropew fit- 2 ta’ Frar 2011 li l-Politika tal-Viċinat tal-Unjoni kienet falliet; billi l-avvenimenti riċenti fit-Tramuntana tal-Afrika wrew li t-taħlita ta’ żidiet demografiċi qawwija u staġnar ekonomiku tista’ toħloq sitwazzjonijiet esplożivi; billi dawk il-ġrajjiet juru li żidiet demografiċi bħal dawn jeħtieġu ekonomiji ta’ suċċess u li l-istrumenti politiċi huma xierqa biss meta jkunu effikaċi fil-post u jipproduċu bidla pożittiva, 1. Ifakkar li l-FEŻ (EUR 22682000000 għall-FEŻ attwali, l-għaxar wieħed, għall-2008-2013) mhuwiex integrat fil-baġit tal-Unjoni, għalkemm huwa l-istrument prinċipali għall-għoti tal-għajnuna tal-iżvilupp tal-Unjoni lill-persuni mill-pajjiżi Afrikani, tal-Karibew u tal-Paċifiku (AKP) u mill-pajjiżi u territorji extra-Ewropej (OCTs); jinnota li l-FEŻ jikkonsisti minn bosta strumenti: għotjiet immaniġġjati mill-Kummissjoni, kapital ta’ riskju u self lis-settur privat immaniġġjati mill-BEI taħt il-Faċilità ta’ Investiment u l-mekkaniżmu FLEX, li għandhom l-għan li jirrimedjaw l-effetti negattivi tal-instabilità tal-qligħ mill-esportazzjoni; Il-baġitizzazzjoni tal-FEŻ 2. Itenni l-appoġġ tiegħu għall-baġitizzazzjoni tal-FEŻ, li se ssaħħaħ il-kontroll demokratiku, ir-responsabilità u t-trasparenza tal-finanzjament u se tipprovdi aktar koerenza fil-politika tal-Unjoni li tikkonċerna l-pajjiżi AKP; 3. Ifakkar għal darba oħra fid-dikjarazzjoni mill-Kummissjoni li tixtieq tipproponi li l-FEŻ jiġi integrat fil-baġit tal-Unjoni fl-okkażjoni tad-dibattiti tagħha dwar il-qafas finanzjarju li jmiss u li se tinforma bis-sħiħ lill-Kumitat għall-Kontroll tal-Baġit tal-Parlament dwar din l-inizjattiva; jinsisti, madankollu, li l-inkorporazzjoni tal-FEŻ fil-baġit tal-Unjoni m’għandhiex twassal għal tnaqqis globali fl-infiq għall-iżvilupp fir-rigward taż-żewġ strumenti ta’ finanzjament attwali; 4. Iħeġġeġ lill-Kunsill u lill-Istati Membri biex jirreaġixxu b’mod pożittiv għall-proposta tal-Kummissjoni u biex jaqblu li l-FEŻ jiġi integrat bis-sħiħ fil-baġit tal-Unjoni mill-2014 ’il quddiem bħala parti mill-qafas finanzjarju li jmiss; jemmen li din il-miżura suppost ilha li saret u li l-integrazzjoni tal-FEŻ fil-baġit għandha sseħħ l-aktar kmieni possibbli; Prijoritajiet ta’ żvilupp 5. Ifakkar fl-impenn tal-Kummissjoni [13] sabiex tiżgura li valur referenzjarju ta’ 20 % tal-għajnuna allokata tagħha skont l-Istrument ta’ Koperazzjoni għall-Iżvilupp (DCI) ikun dedikat għall-edukazzjoni bażika u sekondarja u għas-saħħa bażika; jitlob rappurtar kontra l-istess valur referenzjarju li għandu jiġi pprovdut għall-FEŻ; jitlob lill-Kummissjoni tagħti prijorità lill-appoġġ għat-tisħiħ tas-sistemi tas-saħħa billi tiffoka b’mod speċjali fuq l-ifqar persuni, ittejjeb il-kwalità tat-tagħlim u tgħin biex tistabbilixxi qafas ta’ politika li jiffavorixxi l-fqar u li jkun sensittiv għal kwistjonijiet ta’ ġeneru; jitlob lill-Kummissjoni tikkunsidra bis-sħiħ ir-rakkomandazzjonijiet mill-Qorti tal-Awdituri kif ifformulati fir-Rapporti Speċjali tagħha Nru 10/2008 u 12/2010; jitlob lill-Kummissjoni żżid dan is-sehem għal 25 % fil-futur; iħeġġeġ lill-Kummissjoni tagħmel aktar enfasi fuq is-saħħa tal-ommijiet u jenfasizza l-importanza tal-edukazzjoni u tal-kuxjenza rigward is-saħħa sesswali u riproduttiva bħala parti integrali mill-aġenda tas-saħħa tan-nisa, peress li dan huwa l-Għan ta’ Żvilupp tal-Millenju li fir-rigward tiegħu l-progress kien l-aktar diżappuntanti; 6. Jilqa’ l-livelli ogħla minn qatt qabel ta’ impenji li ntlaħqu fl-2009; jinsab sodisfatt ukoll b’għadd ta’ elementi ta’ titjib oħra li saru fil-ġestjoni tal-Kummissjoni tal-FEŻ, li jinkludu t-tisħiħ tal-ambjent ta’ kontabbiltà (is-sistema l-ġdida bbażata fuq ċifri dovuti), gwida aħjar ta’ stati fraġili għall-appoġġ tal-baġit, u verifiki esterni aktar effettivi, effiċjenti u ssorveljati aktar mill-qrib; jirrikonoxxi, madanakollu, li l-ewwel nett, Stati fraġili jeħtieġu strateġija definita aħjar u hemm bżonn li tingħata aktar attenzjoni lil setturi partikolari tal-ekonomiji tagħhom; 7. Jenfasizza għal darba oħra, li l-Għaxar FEŻ għandu jiffoka fuq numru limitat ta’ setturi, filwaqt li jinvolvi l-organizzazzjonijiet mhux governattivi (NGOs) li huma effikaċi f’livell lokali u huma awditjati kif xieraq, sabiex ikunu evitati l-effetti negattivi tal-proliferazzjoni tal-objettivi; jitlob lill-Kummissjoni tagħmel użu mill-NGOs lokali u dawk Ewropej, liema użu għandu jkun ibbażat fuq il-mertu, b’mod partikolari f’każijiet fejn il-ġestjoni tal-proġetti u l-programmi mill-NGOs u minn organizzazzjonijiet internazzjonali (Fondi Fiduċjarji b’Ħafna Donaturi) hija aktar effiċjenti u irħas mill-ġestjoni mill-Kummissjoni u fejn l-attività tagħhom tiġġenera proġetti li jibqgħu sostenibbli wara li jkun skada l-appoġġ finanzjarju; iħeġġeġ lill-Kummissjoni tipprovdi lill-Parlament b’informazzjoni ċara dwar il-kompożizzjoni tar-riżorsi proprji tal-NGOs għal proġetti speċifiċi li huma parzjalment iffinanzjati mill-FEŻ u mill-NGOs innifishom; 8. Jenfasizza li l-mekkaniżmi tal-għajnuna għall-iżvilupp għandu jkollhom l-għan ukoll li joħolqu l-ġid, u li jsostnu intrapiżi żgħar u ta’ daqs medju, peress li l-ħolqien tal-ġid jibqa’ għodda kruċjali fit-taffija tal-faqar; ifakkar li huwa stmat li kull sena jintilfu EUR 800000000000 mill-pajjiżi li qed jiżviluppaw minħabba flussi illeċiti ta’ kapital, xi ħaġa li jekk titwaqqaf milli sseħħ taf tkun deċiżiva biex jittaffa l-faqar u jintlaħqu l-Għanijiet ta’ Żvilupp tal-Millennju; Il-ġestjoni finanzjarja tal-FEŻ 9. Jinnota li, fl-opinjoni tal-Qorti tal-Awdituri, ir-rapport tal-Kummissjoni dwar il-Ġestjoni Finanzjarja mit-Tmien sal-Għaxar FEŻ fl-2009 "jippreżenta deskrizzjoni preċiża tal-ilħuq tal-objettivi operazzjonali tal-Kummissjoni għas-sena finanzjarja (b’mod partikolari dwar l-implimentazzjoni finanzjarja u l-attivitajiet tal-kontroll)", minkejja l-impatt negattiv tal-kriżi ekonomika fuq numru kbir ta’ pajjiżi li għadhom qed jiżviluppaw; 10. Jenfasizza, madankollu li s-segwitu tal-Kummissjoni tal-osservazzjonijiet magħmula mill-Qorti tal-Awdituri f’għadd ta’ każijiet huwa inadegwat (pereżempju, il-ġestjoni tal-organizzazzjonijiet implimentattivi għandha tkun appoġġata aħjar, l-ispezzjonijiet ex ante għandhom jittejbu billi niffukaw aktar fuq ir-riskji ewlenin u l-"funzjonalitajiet tal-verifika CRIS" għandhom jiġu żviluppati biex ikun jista’ jsir monitoraġġ tal-verifika aktar effiċjenti u effikaċi); jenfasizza li l-azzjoni tal-Kummissjoni dwar ir-rakkomandazzjonijiet tal-Qorti tal-Awdituri hija element importanti ta’ responsabilità għall-awtorità ta’ kwittanza; jistieden, għalhekk, lill-Kummissjoni tinforma lill-kumitati kompetenti tal-Parlament dwar l-azzjonijiet li tkun ħadet jew il-pjanijiet li għandhom isiru biex jiġu eliminati n-nuqqasijiet imsemmija mill-Qorti tal-Awdituri; 11. Jinsab imħasseb dwar ċerti nuqqasijiet identifikati mill-Qorti tal-Awdituri, b’mod partikolari rigward il-proċeduri tal-akkwist pubbliku [14], il-kontrolli ex ante f’Delegazzjonijiet [15] u s-sistemi interni ta’ kontroll tal-pajjiżi sħab [16], u jħeġġeġ lill-Kummissjoni ssegwi b’mod enerġetiku u twessa’ l-programmi ta’ taħriġ eżistenti għall-persunal impjegat fid-delegazzjonijiet u fl-uffiċċji tal-uffiċjali ta’ awtorizzazzjoni nazzjonali; 12. Jinnota li d-Dikjarazzjoni ta’ Assigurazzjoni tal-Qorti tal-Awdituri ma tkoprix ir-riżorsi tad-Disa’ u l-Għaxar FEŻ, li huma ġestiti mill-BEI u li huwa responsabbli għalihom il-BEI [17]; iqis bħala politikament mhux mixtieq u għal raġunijiet ta’ responsabilità li l-Faċilità ta’ Investiment ma tkunx koperta bid-Dikjarazzjoni ta’ Assigurazzjoni tal-Qorti tal-Awdituri jew bil-proċedura ta’ kwittanza tal-Parlament, u jaqbel mal-Qorti tal-Awdituri li dawn id-dispożizzjonijiet inaqqsu l-ambitu tas-setgħat ta’ kwittanza tal-Parlament, speċjalment billi r-riżorsi tal-FEŻ ġejjin minn flus pubbliċi mħallsa minn kontribwenti Ewropej u mhux mis-swieq finanzjarji; 13. Jilqa’ l-opinjoni tal-Qorti tal-Awdituri li l-kontijiet annwali finali tat-Tmien, id-Disa’ u l-Għaxar FEŻ jippreżentaw b’mod ġust, fl-aspetti materjali kollha, il-pożizzjoni finanzjarja tal-FEŻ mill- 31 ta’ Diċembru 2009; jinnota, madankollu, li l-Qorti tal-Awdituri tiġbed l-attenzjoni għal dikjarazzjoni inqas tal-ammont ta’ garanziji riċevuti fir-rigward ta’ prefinanzjament u għal dikjarazzjoni żejda tal-ammont ta’ garanziji miżmuma inklużi fin-noti għal dikjarazzjonijiet finanzjarji; jistieden lill-Kummissjoni tirrimedja dawn in-nuqqasijiet mingħajr dewmien; 14. Jinnota li, fi tmiem l-2009, id-dikjarazzjonijiet finanzjarji rigward l-ammont attwali ta’ garanziji riċevuti fir-rigward ta’ prefinanzjament inkludew ammont ta’ EUR 413600000 u li dan l-ammont kien iddikjarat inqas bi EUR 82300000, jew bi 19,9 %; jinnota wkoll il-fatt li l-ammont ta’ garanziji miżmuma għal dikjarazzjonijiet finanzjarji kien EUR 186200000 u li dan l-ammont kien iddikjarat biż-żejjed bi EUR 58400000, jew b’31,4 %; jistieden lill-Kummissjoni tispjega fuq bażi ta’ każ b’każ ir-raġunijiet għal dawn id-dikjarazzjonijiet inqas u żejda; Is-sistema kontabilistika tal-FDŻ 15. Jilqa’ l-introduzzjoni tas-sistema l-ġdida ta’ kontabilità bbażata fuq id-dovuti (ABAC-FEŻ) fi Frar 2009 u jenfasizza l-fatt li l-kontijiet annwali tal-FEŻ għall-2009 huma l-ewwel sett ta’ kontijiet li tħejjew bl-użu tal-ABAC-FEŻ; jinnota li s-sistema l-ġdida ta’ kontabilità tnaqqas l-għadd ta’ aġġustamenti manwali meħtieġa u ssaħħaħ l-ambjent tal-kontabilità; 16. Jinnota li l-kontrolli ex post tal-EuropeAid identifikaw frekwenza akbar ta’ żbalji ta’ kodifikazzjoni (it-tip ta’ kuntratt, id-dati tal-bidu u l-iskadenza tal-kuntratt); iżda jfakkar li, fi tmiem l-2009, is-servizzi ċentrali tal-EuropeAid waqqfu dipartiment biex tiġi ssorveljata l-kwalità ta’ informazzjoni kodifikata fil-Verifika CRIS, li għandha tkompli ttejjeb l-affidabilità tad-data użata biex jitħejjew il-kontijiet; jixtieq li jinżamm infurmat dwar il-progress li jkun sar f’dan ir-rigward; Ir-Regolarità tat-tranżazzjonijiet 17. Jilqa’ l-fatt li l-Qorti tal-Awdituri tqis li d-dħul, l-impenji u l-pagamenti li fuqhom jiddependu l-kontijiet tat-Tmien, id-Disa’ u l-Għaxar Fondi Ewropej għall-Iżvilupp għas-sena li għalqet fil- 31 ta’ Diċembru 2009 huma legali u regolari fl-aspetti materjali kollha (Dikjarazzjoni ta’ Assigurazzjoni, paragrafu VIII); jiddispjaċih, madankollu, li l-Qorti tal-Awdituri kellha titfa’ attenzjoni speċjali fuq il-frekwenza għolja ta’ żbalji mhux kwantifikabbli li jaffettwaw l-impenji u l-pagamenti iżda li ma ġewx inklużi fl-istima tal-iżbalji totali; ifakkar li, anke jekk is-sistemi ta’ sorveljanza u kontrolli tal-EuropeAid tjiebu ħafna sena wara l-oħra, inġenerali, il-Qorti tal-Awdituri vvalutat is-sistemi ta’ sorveljanza u kontrolli tal-EuropeAid biss bħala parzjalment effettivi; konsegwentement, jistenna segwitu kostanti mill-Kummissjoni u jitlob rapport dwar il-miżuri li jkunu ttieħdu biex jiġu rimedjati l-problemi msemmija hawn fuq; 18. Jinnota li l-iżbalji li nstabu jikkonċernaw il-konformità mar-regoli tas-sejħa għal offerti, l-iskadenzi legali għall-iffirmar ta’ kuntratti u d-dispożizzjonijiet fir-rigward ta’ garanziji obbligatorji; jinnota li, fir-rigward ta’ impenji ta’ appoġġ baġitarju, il-Qorti tal-Awdituri sabet li, fil-kuntest tal-interpretazzjoni dinamika tal-Kummissjoni tal-Ftehim ta’ Cotonou [18], il-EuropeAid aġixxa f’konformità mar-rekwiżiti ta’ dak il-ftehim; jinnota l-fatt li, skont il-Kummissjoni, ma sar l-ebda pagament li ma kienx kopert b’garanziji finanzjarji; 19. Jinnota li t-tipi prinċipali ta’ żbalji kwantifikabbli misjuba fil-pagamenti tal-proġetti kienu dawn li ġejjin: (a) preċiżjoni: żbalji ta’ kalkolu; (b) okkorrenza: nuqqas ta’ fatturi jew dokumenti ta’ sostenn oħra għal servizzi li ngħataw jew oġġetti pprovduti; (c) eliġibilità: nefqa li saret barra mill-perjodu ta’ implimentazzjoni jew li kienet relatata ma’ oġġetti mhux previsti fil-kuntratt, pagament mhux dovut tal-VAT jew in-nuqqas ta’ applikazzjoni ta’ penalitajiet obbligatorji; jinnota li l-iżbalji mhux kwantifikabbli fil-biċċa l-kbira kkonċernaw in-nuqqas ta’ konformità ma’ regoli applikabbli dwar il-garanziji bankarji u kalkoli ħżiena tar-rimborż ta’ pagamenti bil-quddiem minn kuntratturi; jinnota, madankollu, li l-osservazzjoni tal-Kummissjoni li tgħid li l-iżbalji kollha fil-kalkolu tar-rimborż kienu rratifikati qabel ma skada l-kuntratt; minkejja dan, jistieden lill-Kummissjoni ttejjeb il-kontrolli ex ante biex jiġu evitati dan it-tip ta’ żball u l-possibilità ta’ telf minħabba n-nuqqas ta’ konformità mar-regoli dwar il-garanziji bankarji; Il-kontroll tal-organizzazzjonijiet implimentattivi 20. Jilqa’ l-isforzi tal-EuropeAid u tad-Delegazzjonijiet biex jiġu indirizzati diversi nuqqasijiet li għad hemm fil-proċeduri finanzjarji u l-kontrolli ta’ organizzazzjonijiet implimentattivi, superviżuri u l-Uffiċjali Nazzjonali li Jawtorizzaw (NAOs); jistieden lill-EuropeAid isaħħaħ l-isforzi tiegħu f’dawn l-oqsma fil-futur; ifakkar ukoll fir-rakkomandazzjonijiet tal-Qorti tal-Awdituri li l-EuropeAid għandu jkompli l-isforzi tiegħu biex jiġi żgurat li d-Delegazzjonijiet jirreġistraw id-data fil-Verifika CRIS b’mod komprensiv u fil-ħin [19]; 21. Jinsab imħasseb ħafna dwar is-sejba tal-Qorti tal-Awdituri li l-monitoraġġ u s-sorveljanza mid-Delegazzjonijiet huma biss parzjalment effettivi; jikkundanna n-nuqqas ta’ kapaċità tal-parti l-kbira tal-NAOs f’pajjiżi benefiċjarji, li jirriżulta f’kontrolli bi ftit dokumentazzjoni u ineffettivi, kif ukoll in-nuqqasijiet fil-proċeduri u fil-kontrolli finanzjarji istitwiti mill-organizzazzjonijiet u mis-superviżuri tal-implimentazzjoni; huwa tal-istess opinjoni bħall-Qorti tal-Awdituri li d-Delegazzjonijiet huma soġġetti għal limitazzjonijiet tar-riżorsi li spiss jillimitaw il-kapaċità tagħhom biex iwettqu ċerti attivitajiet; jitlob lill-Kummissjoni tindirizza din il-problema mingħajr dewmien; Rapport Speċjali Nru 18/2009 tal-Qorti tal-Awdituri 22. Jilqa’ r-Rapport Speċjali Nru 18/2009 tal-Qorti tal-Awdituri dwar l-Effettività tal-appoġġ tal-FEŻ għall-Integrazzjoni Ekonomika Reġjonali fl-Afrika tal-Lvant u fl-Afrika tal-Punent u l-analiżi dettaljata mwettqa mill-Qorti tal-Awdituri, u jikkundanna s-sitwazzjoni mhux sodisfaċenti żvelata fih; jenfasizza madankollu t-tħassib tiegħu dwar in-nuqqas ta’ komplementarjetà bejn l-istrateġiji reġjonali u nazzjonali ta’ kooperazzjoni tal-Kummissjoni u jenfasizza li huwa essenzjali li l-istrateġiji reġjonali u nazzjonali jiġu allinjati ma’ xulxin biex tiżdied l-effikaċja tal-għajnuna mogħtija; 23. Huwa mħasseb serjament dwar il-kapaċità insuffiċjenti ta’ assorbiment tal-organizzazzjonijiet reġjonali; iħeġġeġ lill-Kummissjoni, matul ir-rieżami ta’ nofs it-terminu tal-istrateġiji reġjonali previst għall-ewwel nofs tal-2011, biex tqis is-sitwazzjoni tal-kooperazzjoni reġjonali u biex tagħti attenzjoni speċjali lill-possibilità li jiġu riveduti l-ammonti allokati; 24. Madankollu jqis li huwa inaċċettabbli li l-Qorti tal-Awdituri, minħabba nuqqas ta’ rappurtar xieraq, "ma setgħetx tivvaluta" numru ta’ proġetti ffinanzjati; 25. Huwa tal-fehma li l-Unjoni għandha tkun rappreżentata f’kull Organizzazzjoni Reġjonali minn Kap ta’ Delegazzjoni assenjat speċifikatament u li d-Delegazzjonijiet tal-Unjoni għandhom jingħataw il-mandat biex jiddiskutu l-allinjament tas-sħubija f’raggruppamenti reġjonali differenti; 26. Jenfasizza li, fir-Rapport Speċjali tagħha Nru 18/2009, il-Qorti tal-Awdituri vvalutat l-appoġġ tal-FEŻ għall-integrazzjoni ekonomika reġjonali fil-Lvant tal-Afrika u l-Punent tal-Afrika, li għalihom ġie allokat proporzjon konsiderevoli – aktar minn 50 % – tal-finanzjament tal-FEŻ, bħala parzjalment effettiv; jitlob lill-Kummissjoni tinforma lill-Parlament dwar il-miżuri li qed jittieħdu wara t-talbiet li saru mill-Parlament fir-riżoluzzjoni tiegħu tal- 5 ta’ Mejju 2010 [20] li takkumpanja d-Deċiżjoni tiegħu dwar il-kwittanza għas-Seba’, it-Tmien, id-Disa’ u l-Għaxar FEŻ, qabel ma tibda l-proċedura ta’ kwittanza għall-2010; jilqa’ bi pjaċir ukoll analiżi kompluta li turi liema minn dawn il-miżuri ġew implimentati b’mod effikaċi fir-reġjuni kkonċernati; 27. Jirrikonoxxi li l-integrazzjoni ekonomika reġjonali tista’ toħloq it-tkabbir u l-impjiegi fil-pajjiżi li qed jiżviluppaw u b’hekk tikkontribwixxi għat-tnaqqis tal-faqar; għaldaqstant, jilqa’ l-fatt li l-finanzjament tal-FEŻ f’dan il-qasam qabeż id-doppju matul il-perjodu finanzjarju kkonċernat; 28. Jiddispjaċih li l-appoġġ tal-FEŻ għall-integrazzjoni reġjonali għadu ma kienx kompletament effikaċi, prinċipalment minħabba n-nuqqas ta’ kapaċità tal-awtoritajiet Afrikani, il-fatt li dawn il-pajjiżi huma membri ta’ organizzazzjonijiet ekonomiċi reġjonali Afrikani li jikkoinċidu li jwassal għad-duplikazzjoni tal-isforzi u t-tixrid tar-riżorsi, kif ukoll minħabba appoġġ u koordinament inadegwati mid-delegazzjonijiet tal-Kummissjoni, prinċipalment minħabba nuqqas ta’ riżorsi; 29. Jistieden, għaldaqstant, lill-Kummissjoni tintensifika l-bini tal-kapaċitajiet tal-organizzazzjonijiet ekonomiċi reġjonali tal-Afrika tal-Lvant u l-Afrika tal-Punent u tal-istituzzjonijiet tagħhom, inkluż appoġġ għall-parlamenti nazzjonali u s-soċjetà ċivili lokali, u tħeġġeġ il-konverġenza bejn il-blokki reġjonali bl-intenzjoni li maż-żmien jiġi eliminat il-fatt li pajjiżi jkunu membri ta’ organizzazzjonijiet li jikkoinċidu, filwaqt li tingħata attenzjoni li s-sjieda tal-proċess tal-pajjiżi sħab tkun irrispettata; 30. Jistieden lill-Kummissjoni u lis-Servizz Ewropew għall-Azzjoni Esterna jallokaw aktar riżorsi sabiex id-Delegazzjonijiet tal-Unjoni jkunu jistgħu jimmaniġġjaw il-proċessi ta’ integrazzjoni reġjonali b’mod aktar effikaċi, u jiżguraw aktar koordinament u koerenza bejn il-programmi reġjonali u nazzjonali; 31. Jinsisti li l-Unjoni m’għandhiex tagħmel pressjoni fuq l-istati Afrikani biex jiffirmaw Ftehimiet ta’ Sħubija Ekonomika (FSE) b’rata aktar mgħaġġla jew li jkopru firxa akbar ta’ kwistjonijiet milli jixtiequ, u li l-Unjoni għandha tevita li ddgħajjef ir-raggruppamenti reġjonali eżistenti billi tiftiehem dwar FSE ma’ pajjiżi individwali; 32. Jinsisti li l-allokazzjoni ta’ fondi għall-istati iżgħar, speċjalment il-pajjiżi l-anqas żviluppati, għandha tkun iffukata aktar fuq żvilupp ekonomiku sostenibbli, bħal permezz ta’ mekkaniżmi għall-ħolqien tal-ġid, sabiex titnaqqas id-dipendenza fuq "il-ġganti" ekonomiċi reġjonali, bħan-Niġerja fl-Afrika tal-Punent; jistieden lill-Kummissjoni tkompli bil-finanzjament tagħha għall-programmi reġjonali, magħrufin ukoll bħala Programmi Intra-AKP, li jkopru diversi pajjiżi jew il-pajjiżi kollha f’reġjun partikulari; L-użu tal-imgħax 33. Ma jaqbilx li l-imgħax fuq il-kontijiet tat-teżor tal-FEŻ (inklużi trasferimenti mill-perjodu 2001-2007), li huma meqjusa li jammontaw għal madwar EUR 34000000, jintuża biex jiffinanzja l-ispejjeż tal-persunal iżda jqis li għandu jintuża biss għall-ispejjeż tal-proġetti u tal-programmi; jitlob lill-Kummissjoni tispjega x’kienet il-politika preċedentement u, jekk ikun hemm bżonn, tagħmel proposti biex temenda r-regolament fis-seħħ skont dan il-prinċipju mingħajr dewmien; Appoġġ baġitarju 34. Ifakkar li l-valutazzjoni tal-Parlament tal-appoġġ baġitarju m’għandhiex tiffoka biss fuq ir-riskji imma wkoll fuq il-benefiċċji, kif ukoll fuq ir-riskji u l-benefiċċji tal-għoti ta’ għajnuna alternattiva; jitlob lill-Kummissjoni tipprovdi informazzjoni rigward dawk il-każijiet fejn l-għanijiet stabbiliti għall-appoġġ baġitarju tal-UE ntlaħqu u dwar pajjiżi riċevituri li fihom ġew affaċċati problemi speċifiċi; 35. Huwa konxju li l-appoġġ baġitarju huwa għodda kontroversjali għall-iżvilupp li toffri l-vantaġġ ta’ prezzijiet baxxi għat-tranżazzjonijiet, sjieda akbar u djalogu msaħħaħ bejn is-sħab u d-donaturi, filwaqt li fl-istess ħin tinvolvi r-riskju ta’ approprjazzjoni bla jedd u ta’ użu mhux mixtieq tal-fondi meta l-ġestjoni tal-finanzi pubbliċi mill-pajjiżi riċevituri ma tkunx trasparenti, responsabbli u effikaċi biżżejjed; jenfasizza li l-appoġġ baġitarju mhuwiex it-tweġiba t-tajba għal kull sitwazzjoni u m’għandux jitqies bħala l-unika għażla; 36. Ifakkar li, f’konformità mal-Artikolu 25(1)(b) tar-Regolament (KE) Nru 1905/2006 tal-Parlament Ewropew u tal-Kunsill [21], l-appoġġ baġitarju jista’ jingħata jekk il-ġestjoni tan-nefqa pubblika tal-pajjiżi sħab tkun trasparenti, affidabbli u effettiva biżżejjed; f’dan il-kuntest, juri t-tħassib tiegħu dwar ir-riskji ta’ nefqa pubblika ineffiċjenti u ineffettiva li huma involuti fl-interpretazzjoni "dinamika" tal-Kummissjoni tal-kriterji tal-eliġibilità; jistieden lill-Kummissjoni tkompli l-isforzi tagħha biex tissostanzja d-deċiżjonijiet tagħha dwar l-eliġibilità tal-appoġġ baġitarju u tiżgura li l-ftehimiet ta’ finanzjament kollha jagħtu bażi komprensiva u ċara għall-evalwazzjoni tal-konformità mal-kundizzjonijiet ta’ pagament; 37. Juri dispjaċir fil-konfront tal-livell għoli ta’ żbalji li saru fil-ħlasijiet għall-appoġġ baġitarju (35 %); itenni t-talba tiegħu għal kriterji ta’ eliġibbiltà aktar trasparenti u oġġettivi rigward l-appoġġ baġitarju, u jappoġġa r-rakkomandazzjoni lill Kummissjoni mill-Qorti tal-Awdituri biex "jispeċifikaw b’mod ċar l-indikaturi, il-miri, il-metodi tal-kalkolu u s-sorsi tal-verifikazzjoni" [22]; jistieden lill-Kummissjoni tintensifika l-verifiki u s-sistemi ta’ superviżjoni u kontroll u tissorvelja u tirrapporta lura sa liema punt qegħdin jintlaħqu dawn il-kriterji, b’konformità mad-dispożizzjonijiet tal-Artikolu 25(1)(b) tar-Regolament (KE) Nru 1905/2006; 38. Jilqa’ l-pubblikazzjoni tal-green paper dwar il-futur tal-appoġġ baġitarju tal-UE lil pajjiżi terzi (COM(2010) 586) iżda jikkundanna l-fatt li, minkejja s-sejħiet preċedenti mill-Parlament, il-Kummissjoni naqset milli tħejji rapport annwali dwar l-użu tal-appoġġ baġitarju, li jkun jinkludi informazzjoni siewja, komprensiva, affidabbli, analitika u evalwattiva dwar l-appoġġ baġitarju ppjanat u dak li ntefaq, il-kisba tar-riżultati mistennija kif stipulati permezz tal-objettivi tad-donaturi u permezz tal-istrateġiji tal-pajjiżi, l-eżistenza u l-kwalità ta’ kundizzjonijiet kumplementari, l-effettività tad-djalogu, l-istat ta’ armonizzazzjoni tad-donaturi, il-bini ta’ kapaċitajiet kumplementari li jkun twettaq, u l-effett ta’ dan il-bini ta’ kapaċitajiet, il-kisba ta’ sistemi mtejba fil-pajjiżi, l-istituzzjonijiet ta’ responsabbilizzazzjoni, l-istituzzjonijiet ta’ ġestjoni tal-finanzi pubbliċi, l-istituzzjonijiet ta’ monitoraġġ u evalwazzjoni, l-ammont u r-rata tal-infiq irregolari, analiżi tat-tipoloġija tal-irregolaritajiet (sistemiċi u mhux sistemiċi) li ġew żvelati permezz tal-kontrolli u l-verifiki u l-azzjoni ta’ rimedju li ttieħdet; 39. Ifakkar li r-rwol tal-Parlament fir-rigward tal-appoġġ baġitarju huwa li jżomm lill-Kummissjoni responsabbli għar-riżultati tal-infiq, u li l-appoġġ baġitarju huwa strument tal-għajnuna li jirrikjedi bidla tal-paradigma fil-mod ta’ kif issir is-sorveljanza minn sempliċi kontroll fuq l-inputs għall-iċċekkjar tar-riżultati skont l-indikaturi, b’hekk jiġi żgurat li l-infiq tal-appoġġ f’għajnuna ikun ta’ benefiċċju għall-popolazzjoni tal-pajjiż riċevitur; 40. Jikkunsidra, fi ħdan l-ambitu tar-reviżjoni tal-linji gwida dwar l-appoġġ baġitarju mill-Kummissjoni, li għandha tingħata attenzjoni partikolari fir-rigward tas-sistemi ta’ sorveljanza u kontroll; jistenna li l-Kummissjoni ssaħħaħ ir-rappurtar ta’ monitoraġġ u dak annwali, dwar il-konformità mal-kriterji ta’ eliġibilità; ifakkar li l-proġetti ta’ bini ta’ kapaċità fi ħdan l-ambitu tal-operazzjonijiet ta’ appoġġ baġitarju huma soġġetti għall-istess sistema ta’ sorveljanza u kontroll bħal kull proġett ieħor, li tinkludi l-proċessi ta’ awditjar; 41. Ifakkar li taħt l-Għaxar FEŻ, kif imqabbel mat-Tmien u d-Disa’ FEŻ, kien hemm żieda kbira fil-qsim ta’ deċiżjonijiet kumulati ta’ finanzjament min-naħa tal-appoġġ baġitarju u tal-aġġustament strutturali; jesprimi t-tħassib tiegħu dwar dan l-iżvilupp; 42. Ifakkar li l-Qorti tal-Awdituri kkonkludiet, fir-Rapport Annwali tagħha dwar il-FEŻ, fir-rigward tas-sena finanzjarja 2009, li l-pagamenti ta’ appoġġ baġitarju kienu milquta minn frekwenza għolja ta’ żbalji mhux kwantifikabbli u li "l-ispjegazzjoni prinċipali kienet li r-rapporti tal-valutazzjoni tal-ġestjoni tal-finanzi pubbliċi tad-Delegazzjonijiet ma spjegatx il-kriterji li fuqhom kellu jiġi vvalutat il-progress […], il-progress li sar u r-raġunijiet għalfejn il-programm ta’ riforma seta’ ma ġiex implimentat skont il-pjan tal-Gvern benefiċjarju" [23]; iħeġġeġ lill-Kummissjoni tevalwa l-pagamenti ta’ appoġġ baġitarju saħansitra b’rigorożità akbar u tissikka iżjed il-proċeduri ta’ pagamenti tagħha minn issa ’l quddiem; 43. Jitlob lill-Kummissjoni tiżgura li l-kundizzjonijiet speċifiċi relatati mal-ħlas ibbażat fuq il-prestazzjoni ta’ porzjonijiet varjabbli jispeċifikaw b’mod ċar l-indikaturi, il-miri, il-metodi tal-kalkolu u s-sorsi tal-verifikazzjoni u li r-rapporti tad-Delegazzjonijiet jipprovdu dimostrazzjoni strutturata u formalizzata tal-progress tal-ġestjoni tal-finanzi pubbliċi billi jistabbilixxu b’mod ċar il-kriterji li fuqhom kellu jiġi vvalutat il-progress, il-progress li sar u r-raġunijiet li għalihom il-programm ta’ riforma seta’ ma ġiex implimentat skont il-pjan; 44. Jistieden lill-Kummissjoni biex tieħu l-miżuri kollha meħtieġa biex tiġġieled kontra l-korruzzjoni fl-istati benefiċjarji, billi żżomm djalogu mill-qrib mal-gvernijiet imsieħba dwar kwistjonijiet ta’ korruzzjoni u, billi tieħu approċċ proattiv, tiżgura li s-sistemi xierqa jkunu qed jitħaddmu u li s-sanzjonijiet ikunu disponibbli fejn ikunu meħtieġa; jemmen li l-għoti tal-fondi għandu jiġi kkunsidrat mill-ġdid jekk ma tingħatax tali kooperazzjoni u jekk ma tkun tista’ tinkiseb l-ebda garanzija fir-rigward tal-effikaċja bażika tas-sistemi biex tiġi indirizzata l-korruzzjoni; 45. Itenni l-opinjoni tiegħu li l-involviment tal-parlamenti nazzjonali, tas-soċjetà ċivili u tal-awtoritajiet lokali fil-pajjiżi sħab huwa indispensabbli biex ikun hemm sjieda ġenwina tal-proċess u jirrepeti l-istedina tiegħu lill-Kummissjoni biex tagħmel kull sforz biex ittejjeb id-djalogu ma’ dawn l-entitajiet fl-istadji differenti kollha tal-proċess tal-ipprogrammar; 46. Iħeġġeġ lill-Kummissjoni biex tgħin lill-pajjiżi sħab biex jiżviluppaw kapaċitajiet ta’ kontroll parlamentari u verifiki u biex jinvolvu lill-parlamenti nazzjonali, kif ukoll lis-sħab lokali tas-soċjetà ċivili, fit-tfassil tal-istrateġiji nazzjonali tagħhom għall-iżvilupp; 47. Jistieden lill-kumitati rilevanti tiegħu biex jistabbilixxu kuntatti diretti mal-kumitati magħżula tal-parlamenti tal-pajjiżi AKP riċevituri sabiex jinkoraġġixxu u jappoġġjaw l-irwol tagħhom fl-iżgurar tal-effettività tal-għajnuna permezz ta’ attivitajiet ta’ sorveljanza parlamentari; 48. Iħeġġeġ lill-Kummissjoni biex tiżgura viżibbiltà aħjar tal-attivitajiet iffinanzjati mill-Unjoni lil hinn minn xtutha; Dikjarazzjoni ta’ żvelar minn pajjiżi benefiċjarji 49. Ifakkar għal darba oħra l-opinjoni tiegħu li l-għajnuna għall-iżvilupp b’mod ġenerali u l-appoġġ baġitarju b’mod partikolari għandhom ikunu marbutin ma’ dikjarazzjoni ta’ żvelar ex ante, maħruġa mill-gvern tal-pajjiż riċevitur u ffirmata mill-Ministru tal-finanzi tiegħu, dwar kwistjonijiet magħżula li jaffettwaw il-governanza u l-istruttura ta’ responsabilità ta’ pajjiż benefiċjarju; Riżorsi umani 50. Jinsab tassew imħasseb li r-rata tal-postijiet tax-xogħol vakanti f’delegazzjonijiet ta’ pajjiżi terzi hija kkunsidrata bħala "riskju kritiku" [24] u li restrizzjonijiet tar-riżorsi, in-nuqqas tal-persunal u r-rata għolja ta’ tibdil tal-persunal ixekklu b’mod sinifikanti l-implimentazzjoni effettiva min-naħa tal-Kummissjoni, tal-fondi tal-FEŻ, b’mod partikolari fir-rigward tal-ġestjoni tal-proġetti, tat-taħriġ, tas-sorveljanza, u ta’ verifiki affidabbli u f’waqthom; għaldaqstant jistenna li s-Servizz Ewropew għall-Azzjoni Esterna għandu jagħmilha prijorità li jgħammar id-Delegazzjonijiet kollha b’livelli adegwati ta’ persunal kwalifikat, speċjalment esperti fil-qasam tal-iżvilupp; L-EuropeAid 51. Jiddispjaċih li, għalkemm il-kontrolli ex ante minn uffiċjali awtorizzati fis-servizzi ċentrali tal-EuropeAid kienu vvalutati mill-Qorti tal-Awdituri bħala effettivi, huwa jikkonkludi li s-sistemi ta’ sorveljanza u kontrolli tal-EuropeAid kienu biss parzjalment effettivi biex jiġi żgurat li l-pagament isir b’mod regolari; 52. Ifakkar lill-Kummissjoni li: - Il-EuropeAid għandu, fil-kuntest tar-reviżjoni ppjanata tiegħu tal-istrateġija ta’ kontroll ġenerali tiegħu, jiżviluppa indikatur prinċipali għall-impatt finanzjarju stmat ta’ żbalji residwi wara li l-kontrolli kollha jkunu ġew implimentati; - Il-EuropeAid għandu, fil-kuntest ta’ din ir-reviżjoni, jivvaluta l-effettività fl-infiq tad-diversi kontrolli, b’mod partikolari tas-sistema ta’ kontroll tranżazzjonali ex post; u jeżamina r-rilevanza u l-vijabilità tal-verifika annwali ta’ kampjun statistiku rappreżentattiv ta’ proġetti magħluqa; - Fir-rigward tal-appoġġ baġitarju, il-EuropeAid għandu jiżgura li l-kundizzjonijiet speċifiċi għall-pagament ikunu spjegati b’mod ċar u li r-rapporti tad-Delegazzjonijiet jipprovdu wirja strutturata u formalizzata ta’ progress li sar fil-ġestjoni tal-finanzi pubbliċi; Il-Faċilità ta’ Investiment 53. Jilqa’ b’sodisfazzjon il-fatt li, matul il-proċedura ta’ kwittanza għas-sena finanzjarja 2009, il-BEI ppreżenta, għall-ewwel darba, ir-rapport annwali tiegħu dwar l-implimentazzjoni tal-Faċilità ta’ Investiment lill-Kumitat għall-Kontroll tal-Baġit tal-Parlament u ta tweġibiet estensivi għall-mistoqsijiet bil-miktub u dawk orali magħmula mill-membri tiegħu; jitlob lill-BEI biex jikkonkludi ftehim ta’ qafas mal-kumitat responsabbli tal-Parlament għall-proċedura ta’ kwittanza għas-snin li ġejjin, inkluża l-informazzjoni mogħtija mill-BEI; 54. Jistenna li jirċievi konferma mill-BEI li mhemmx sovrappożizzjoni bejn il-proġetti li huma ffinanzjati minnu u dawk li huma ffinanzjati mill-Kummissjoni u jqis indispensabbli it-tisħiħ sostanzjali fil-koordinazzjoni bejn il-Kummissjoni u l-BEI, kif qal id-Direttorat Ġenerali tal-BEI tal-Operazzjonijiet barra mill-Unjoni Ewropea lill-Kumitat għall-Kontroll tal-Baġit nhar il- 25 ta’ Jannar 2011; jistaqsi lilu nnifsu jekk il-persunal tal-BEI għandux jiġu rreklutat fid-Delegazzjonijiet tal-Unjoni; jistenna li sal-aħħar ta’ Settembru 2011 jirċievi rapport kombinat miż-żewġ istituzzjonijiet dwar it-tisħiħ tal-koperazzjoni tagħhom u l-proċeduri miftiehma inkluża analiżi tal-possibilità li jkun jinħtieġ li l-persunal tal-BEI jiġi rreklutat fid-Delegazzjonijiet; 55. Jitlob lill-BEI biex iwettaq diliġenza dovuta bir-reqqa, waqt li jivverifika l-preżenza ta’ konsultazzjoni pubblika lokali xierqa, dwar aspetti relatati mal-iżvilupp ta’ proġetti koperti mill-garanziji tal-UE, qabel ma tingħata l-approvazzjoni għal proġett, inkluża l-prestazzjoni ta’ intermedjarji finanzjarji fl-użu tagħhom ta’ self mogħti mill-BEI dwar dawk l-aspetti; huwa tal-opinjoni li, fir-rigward ta’ self lil pajjiżi li qed jiżviluppaw, il-BEI għandu japplika diliġenza dovuta stretta u msaħħa f’konformità mal-proċeduri standardizzati, skont l-aqwa prattiki internazzjonali, f’dak li jirrigwarda l-ġlieda kontra l-ħasil ta’ flus u l-finanzjament tat-terroriżmu; 56. Jistieden għal darba oħra lill-BEI biex jiffoka r-rappurtar tiegħu fuq ir-riżultati u biex jippreżenta informazzjoni kompleta, rilevanti u oġġettiva fir-rigward tar-riżultati, l-objettivi stipulati u l-objettivi li ntlaħqu u r-raġunijiet għall-possibilità ta’ devjazzjoni, kif ukoll l-evalwazzjonijiet imwettqa u s-sommarju tar-riżultati tal-evalwazzjonijiet; 57. Jilqa’ l-fatt li l-BEI issa jidher li huwa aktar impenjat biex jiffoka fuq ir-rappurtar tar-riżultati u li fir-Rapport Annwali tal-2010 dwar il-Faċilità ta’ Investiment, li attwalment qed jiġi ffinalizzat, ikun hemm aktar iffukar fuq ir-riżultati, meta mqabbel mal-2009; iqis bħala pass pożittiv ’il quddiem il-ħidma attwali tal-BEI biex jiġu żviluppati indikaturi ta’ riżultati li għandhom ikunu lesti biex jiġu implimentati fit-tieni nofs tal-2011; 58. Jistenna li r-rapport annwali tal-BEI li jmiss ikun inqas teoretiku u aktar prattiku, b’mod partikolari dwar ir-riżultati miksuba minn diversi programmi u azzjonijiet iffinanzjati bil-Faċilità ta’ Investiment; 59. Jitlob lill-BEI sabiex jibgħatlu informazzjoni addizzjonali dwar il-lista s-sewda ta’ frodi, u li dan isir skont il-kunfidenzjalità tal-użu applikabbli ta’ każijiet miftuħa; jilqa’ b’sodisfazzjon ir-rieda espressa mill-BEI li tistabbilixxi unità ta’ kontra l-frodi u li qed jistenna li se jiġi infurmat regolarment dwar l-iżvilupp tal-implimentazzjoni tagħha; 60. Jinsab sorpriż bl-istqarrija tal-BEI fejn sab li ma teżisti l-ebda prattika ta’ frodi fil-kuntest tal-programmi ta’ Faċilità ta’ Investiment tal-BEI; 61. Iqis li hu indispensabbli li ssir verifika ġeneralizzata tal-proġetti kollha f’pajjiżi li qegħdin jiżviluppaw iffinanzjati mill-BEI, li ma tkunx limitata biss għall-proġetti importanti, iżda għandha tirrevedi wkoll l-approprjazzjonijiet u l-garanziji li l-BEI għandu jassorbi; 62. Jistieden lill-Kummissjoni biex tissorvelja u tikkontrolla mill-qrib l-implimentazzjoni tal-Faċilità ta’ Investiment bil-għan li jiġi żgurat li din tissodisfa l-objettiv tagħha bħala għodda għall-iżvilupp, u biex tinforma lill-Kumitat għall-Kontroll tal-Baġit tal-Parlament dwar is-sejbiet tagħha fuq bażi regolari. [1] ĠU C 303, 9.11.2010, p. 243. [2] ĠU C 303, 9.11.2010, p. 253. [3] ĠU L 317, 15.12.2000, p. 3. [4] ĠU L 287, 28.10.2005, p. 4. [5] ĠU L 314, 30.11.2001, p. 1 u ĠU L 324, 7.12.2001, p. 1. [6] ĠU L 109, 26.4.2007, p. 33. [7] ĠU L 156, 29.5.1998, p. 108. [8] ĠU L 317, 15.12.2000, p. 355. [9] ĠU L 252, 25.9.2010, p. 39. [10] ĠU L 191, 7.7.1998, p. 53. [11] ĠU L 83, 1.4.2003, p. 1. [12] ĠU L 78, 19.3.2008, p. 1. [13] Dikjarazzjoni tal-Kummissjoni dwar l-Artikolu 5 tad-DCI, Anness għall-Komunikazzjoni tal-Kummissjoni lill-Parlament Ewropew tal- 24 ta’ Ottubru 2006 (COM(2006)0628). [14] Paragrafu XI, Rapport Annwali tal-Qorti tal-Awdituri 2009 dwar l-FEŻ. [15] Punt 30, Rapport Annwali tal-Qorti tal-Awdituri 2009 dwar l-FEŻ. [16] Punt 5, Rapport Annwali tal-Qorti tal-Awdituri 2009 dwar l-FEŻ. [17] Punt 3, Rapport Annwali tal-Qorti tal-Awdituri 2009 dwar l-FEŻ. [18] Punti 28 u 29 tar-Rapport Speċjali Nru 2/2005 tal-Qorti tal-Awdituri dwar l-għajnuna mill-baġit tal-FDŻ lill-pajjiżi AKP (ĠU C 249, 7.10.2005, p. 1). [19] Punt 54, Rapport Annwali tal-Qorti tal-Awdituri 2009 dwar l-FEŻ. [20] ĠU L 252, 25.9.2010, p. 109. [21] Ir-Regolament (KE) Nru 1905/2006 tal-Parlament Ewropew u tal-Kunsill tat- 18 ta’ Diċembru 2006 li jistabbilixxi strument ta’ finanzjament tal-koperazzjoni għall-iżvilupp (ĠU L 378, 27.12.2006, p. 41). [22] Punt 55, Rapport Annwali tal-Qorti tal-Awdituri 2009 dwar l-FEŻ. [23] Punt 25, Rapport Annwali tal-Qorti tal-Awdituri 2009 dwar l-FEŻ. [24] Punt 40, Rapport Annwali tal-Qorti tal-Awdituri 2009 dwar l-FEŻ. --------------------------------------------------